Üle 400 000 eestlase kasutab aktiivselt Facebooki

Eelmise aasta jaanuaris pakkus Priit Kallas välja, et 2011. aasta alguseks on eestlasi Facebookis üle 400 000. Priit eksis küll mõne kuuga, aga olulist fakti ei kummuta miski – eelmisel nädalal hüppas eestlastest Facebooki kasutajate arv üle 400 000. Seega Facebookis on ligi 31% Eesti elanikkonnast ja sellest on saanud suur meediapind.

Hetkel näitab Facebook, et eestlastest aktiivseid kasutajad on tervelt 405 160. Veel 6 kuud tagasi novembris ületati 300 000 piir. 2010. aasta mais jõuti üle 200 000 ja 100 000 ületati 2009. aasta hilissügisel.

Statistilised faktid turundajatele

Eesti turg

49% kasutajatest on vanuses 18-34.

56% kasutajatest on mehed, 44% naised.

Viimase 3 kuu jooksul on Facebookiga liitunud üle 1500 inimese vanuses 55-64 ja trend on tõusev.

13-17 aastasi noorukeid on Facebookis ligikaudu 60 000.

Keskmine klikihind Facebookis reklaamides on 6 kuuga sisuliselt kahekordistunud.

Aasta ajaga liitus Facebookiga 200 000 eestlast (mitu lauluväljakutäit see on?)

Facebook naaberriikides

Soomlasi on Facebookis 2 miljonit ehk 38,12% populatsioonist.

Rootslasi on Facebookis 4,3 miljonit ehk 47,90% populatsioonist.

Norrakaid on Facebookis 2,3 miljonit ehk 50,23% populatsioonist.

Lätlasi on Facebookis 282 000 ehk kõigest 12,70% populatsioonist.

Venemaa elanikkest on Facebookis kõigest 3,16% kogu populatsioonist, mis teeb kasutajate arvuks 4,4 miljonit.

Iga teine ameeriklane kasutab aktiivselt Facebooki.

Facebook ei ole haip

Üsna raske on teha pikemaaegseid plaane meediapinnale, mis tekkis teie teadvusesse alles aasta – paar tagasi ning milles keegi veel tegelikult väga kogenud ei ole. Siiski usun, et 400 000 piiri ületamine on märk sellest, et Facebook pole haip vaid väga tõsiseltvõetav keskkond, mis pakub turundajatele targalt tegutsedes palju uusi võimalusi.

Millal jõuame 670 000 ehk 50% rahvastikuni?

Kaldun arvama, et järgmise aasta kasv tuleb 50% väiksem kui see oli viimane aasta ja Facebook saab juurde 100 000 eestlast. Samas optimist olles võime ju vaadata lähiriike nagu Rootsi ja Norra, kus iga teine kasutab Facebooki ja eeldada, et ka Eestil on võimalik jõuda 50 protsendini. Igatahes usun, et 100 000 on veel varuks ja see tuleb aastaga ära.

Kiiret kasvu võimaldaks ka see, kui Facebook sööks kiirelt vkontakte.ru turuosa Venemaalt käest ära ja siit võib oletada, et ka eesti venelased hakkavad järjest rohkem Facebooki liikuma. Muidugi aitaks kaasa kui orkuti, rate.ee jt väiksema mastaabiga sotsvõrgustike kasutajad Facebooki üle tuleksid. Muide, postituse kirjutamise hetkel on reidis online 4158 kasutajat.

Igatahes minu prognoos on 2012. aasta 30. mai 500 000 eestlast Facebookis. Palju sa pakuksid?